120 ሺህ ኢትዮጵያውያን ወደ ሀገራቸው እንዲመለሱ እየተሠራ ነው፡፡
120 ሺህ ኢትዮጵያውያንን ከስደት ወደ ሀገራቸው በመመለስ ለማቋቋም እየተሠራ መሆኑን የጠቅላይ ሚኒስትር ጽሕፈት ቤት ገለፀ፡፡የጠቅላይ ሚኒስትር ጽሕፈት ቤት ፕሬስ ሴክሬተሪያት ኃላፊ ንጉሱ ጥላሁን ዛሬ በሰጡት መግለጫ ጠቅላይ ሚኒስትሩ ከዚህ በፊት ወደ ተለያዩ ሀገራት ባደረጓቸው ጉዞዎች ዜጎች አብረዋቸው እንዲመለሱ ማድረጋቸውን አስታውሰዋል፡፡ይህንን ተከትሎ የውጭ ጉዳይ ሚኒስቴር ተከታታይ ሥራ በመሥራቱ 120 ሺህ የሚሆኑ ኢትዮጵያውያን ወደ ሀገራቸው እንዲመለሱና የማቋቋም ሥራው እንዲቀጥል እየተደረገ መሆኑን ገልጸዋል፡፡በመግለጫቸው እንዳመላከቱት በሳዑዲ ዐረቢያ፣ ሱዳን፣ ግብጽና በሌሎችም ሀገራት በእስር ቤት የነበሩ ዜጎች ከእስር እንዲለቀቁ በማድረግ እንዲቋቋሙ ሥራዎች ተከናውነዋል፡፡